Ταουντζί

Το Ταουντζί (βιρμ. တောင်ကြီးမြို့ , γλώσσα Σαν ဝဵင်းတူၼ်ႈတီး ဝဵင်းလူင်တႆးႁဝ်း, γλώσσα πα-ο ဝေင်ꩻတောင်ႏကီꩻ) είναι η τέταρτη ή 5η μεγαλύτερη αε πληθυσμό πόλη της Μιανμάρ (Βιρμανίας), με 264.804 κατοίκους σύμφωνα με την απογραφή του 2014 (381.639 κατοίκους ο δήμος). Αποτελεί την πρωτεύουσα και μεγαλύτερη πόλη της Πολιτείας Σαν, και είναι κτισμένη επί της οδού Θάζι-Τσαϊντούν, κοντά στη λίμνη Ίνλε και εντος της ιστορικής περιφέρειας Myelat. Παρά το ότι η πόλη είναι η πρωτεύουσα της Σαν, το 45% του πληθυσμού ανήκει στην εθνότητα Πα-ο. Το Ταουντζί είναι πολύ γνωστό για το φεστιβάλ Ταζαουνγκντάινγκ με τα αερόστατα θερμού αέρα, που λαβαίνει χώρα κάθε χρόνο την ημέρα της πανσελήνου του μηνός Ταζαουνγκμόν του παραδοσιακού βιρμανικού ημερολογίου.

 Ονομασίες και ιστορία 
Η ονομασία Ταουντζί σημαίνει «πελώριο βουνό» στη βιρμανική γλώσσα και αναφέρεται στη ράχη στα ανατολικά της πόλεως, μέρος της μεγάλης ορεινής περιοχής που αποκαλείται Λόφοι των Σαν. Η υψηλή κορυφή πάνω από την πόλη αποκαλείται Taung-chun, δηλαδή «σπιρούνι», ή Mingalar Taung-chun, δηλαδή «μεγάλο σπιρούνι». Ακόμα γνωστότερη και εξέχουσα κορυφή είναι η Chauk Talone, φράση που έχει την έννοια του απομονωμένου βραχώδους λόφου ή βουνού.

Πριν από την εποχή της βρετανικής κυριαρχίας, το Ταουντζί ήταν ένα μικρό χωριό των Πα-ο και των Σαν. Τα ίχνη του αρχικού αυτού χωριού έχουν χαθεί από καιρό, αλλά στα γειτονικά χωριά οι επισκέπτες μπορούν να τα διακρίνουν αρκετά εύκολα. Υπό τη βρετανική διοίκηση ο οικισμός αναπτύχθηκε και έγινε η μεγαλύτερη πόλη και η πρωτεύουσα των Νότιων Πολιτειών των Σαν. Η σύγχρονη ανάπτυξη του Ταουντζί θεωρείται ότι ξεκίνησε το 1894, όταν οι Βρετανοί μετέφεραν τη διοίκηση της περιφέρειας από το Μάινγκ Θάουκ (το δικό τους «Φορτ Στέντμαν», στις όχθες της λίμνης Ίνλε) στο μεγσλύτερο υψόμετρο και το δροσερό κλίμα του Ταουντζί. Μολονότι γεωγραφικώς βρισκόταν στην τότε πολιτεία Γιώνγκουε (Yawnghwe), η πόλη σημάνθηκε ως «ενημερωμένη περιοχή» από τους Βρετανούς, που εξαιρείτο από τη διοίκηση των Σάοφα, των κληρονομικών ηγεμόνων των πολιτειών των Σαν στην Άνω Βιρμανία. Το 1906 υπήρχαν περί τα χίλια σπίτια στη τότε μικρή πόλη. Εξαιτίας ταραχών από τους ντόπιους σε όλες τις πολιτείες των Σαν στις αρχές του 20ού αιώνα, στο Ταουντζί έδρευε η βασική φρουρά της στρατιωτικής αστυνομίας και το εφοδιαστικό κέντρο των πολιτειών των Σαν. Για τον λόγο αυτόν, μπορούσε να δει κάποιος ανθρώπους από άλλα μέρη της Γης να κυκλοφορούν στην πόλη.

 Γεωγραφία, κλίμα και μεταφορές 
Η πόλη είναι κτισμένη σε υψόμετρο 1.436 μέτρα πάνω από την επιφάνεια της θάλασσας, κοντά στη λίμνη Ίνλε και εντός μιας λεκάνης που περιβάλλεται από βουνά (λανθασμένα κάποιες φορές αποκαλείται «οροπέδιο») και κατέρχεται απότομα προς τις δυτικές χαμηλές κοιλάδες που καταλαμβάνουν την κεντρική Μιανμάρ. Το Ταουντζί απέχει οδικώς 635 χιλιόμετρα από την πρωτεύουσα της Μιανμάρ, τη Γιανγκόν (πρώην Ρανγκούν).

Το κλίμα του Ταουντζί είναι υγρό υποτροπικό (Cwa κατά Köppen), προς το κλίμα των υποτροπκών υψιπέδων (Cwb, προσομοιάζει με το ωκεάνιο). Η χειμερινή περίοδος (Δεκέμβριος-Μάιος) είναι η ξηρή, ενώ η εποχή των βροχών διαρκεί από τον Απρίλιο μέχρι τον Νοέμβριο. Οι θερμοκρασίες είναι αρκετά υψηλές όλο σχεδόν το έτος, απλώς από τον Δεκέμβριο έως τον Φεβρουάριο οι νύκτες μπορεί να είναι πολύ δροσερές. Η μέση ετήσια βροχόπτωση ανέρχεται σε 1.444,8 χιλιοστά (σχεδόν τριπλάσια εκείνης της Αθήνας). Η υψηλότερη θερμοκρασία που σημειώθηκε την περίοδο 1991-2020 ήταν 34,6 βαθμοί C και καταγράφηκε μήνα Μάιο, ενώ η ελάχιστη 3,0 βαθμοί (μήνα Δεκέμβριο)

Η βασική πρόσβαση στην πόλη είναι οδική, από τον ορεινό δρόμο. Το 1995 κατασκευάσθηκε και σιδηροδρομική γραμμή που διέρχεται από το Ταουντζί, αλλά δεν εξυπηρετεί επιβάτες, οι οποίοι πρέπει να μεταβούν στην πόλη Shwenyaung, μια απόσταση 19 χιλιομέτρων, αν θέλουν να ταξιδέψουν σιδηροδρομοκώς. Το πλησιέστερο αεροδρόμιο είναι το Χέχο στα δυτικά, σε οδική απόσταση 39 χιλιομέτρων ή μία περίπου ώρα με αυτοκίνητο.

Οικονομία
Δεν υπάρχει άξια λόγου βιομηχανία στην πόλη, η οικονομία της οποίας βασίζεται σήμερα στον τουρισμό και την αγροτική παραγωγή.

Τουρισμός
Η περιοχή προσελκύει πολλούς τουρίστες. Το Ταουντζί είναι διεθνώς γνωστό για το φεστιβάλ Ταζαουνγκντάινγκ με τα αερόστατα θερμού αέρα, που λαβαίνει χώρα κάθε χρόνο την ημέρα της πανσελήνου του μηνός Ταζαουνγκμόν του παραδοσιακού βιρμανικού ημερολογίου. Η εορτή παραδοσιακά σημειώνει το τέλος της εποχής των βροχών και συνοδεύεται από την εκτόξευση πυραυλικών πυροτεχνημάτων."Taunggyi's fire balloon festival". The Myanmar Times. Μάλιστα στη γιορτή του 2017 σκοτώθηκαν δύο και τραυματίσθηκαν εννέα άνθρωποι από έκρηξη.

Η ίδια η πόλη έχει ένα μεγάλο υπαίθριο παζάρι 5 ημέρες την εβδομάδα, παρόμοιο με μεγάλη λαϊκή αγορά φρέσκων αγροτικών προϊόντων. Η κοντινή λίμνη Ίνλε αποτελεί την κοιτίδα του μοναδικού πολιτισμού των Ίνθα και η περιοχή της φημίζεται για την παραδοσιακή χειροτεχνία της και τις πλωτές αγορές που είναι προσβάσιμες με παραδοσιακές μακρές βάρκες. Οι Ίνθα, γνωοτοί και ως Ίνσαρ, δηλαδή «γιοι της λίμνης» κωπηλατούν τις βάρκες και με το πόδι τους. Εντός της πόλεως υπάρχει το Μουσείο Πολιτισμού της Πολιτείας Σαν.

Γεωργία
Τα αγροκτήματα και οι κήποι συνεισφέρουν ακόμη αρκετά στην οικονομία του Ταουντζί. Τα κυριότερα γεωργικά προϊόντα που παράγουν είναι οι πατάτες, τα φύλλα του τσαγιού, οι ντομάτες, τα φασόλια, μια ποικιλία δαμάσκηνων (από το υποείδος Prunus domestica insititia) και φρούτα εποχής.

Εκπαίδευση
Στην πόλη υπάρχουν τα εξής Α.Ε.Ι.:

 Πανεπιστήμιο του Ταουντζί
 Ανώτατη Σχολή Σπουδών Υπολογιστών
 Ιατρικό Πανεπιστήμιο του Ταουντζί
 Πολυτεχνείο του Ταουντζί
 Παιδαγωγικό Κολέγιο του Ταουντζί

Εικόνες

Παραπομπές

Ταουντζι